Restaurantele McDonald's, colaps la nivel mondial. Blocajul a fost total
- Moraru Iulia
- 15 martie 2024, 23:56
Vineri, lanțul de restaurante McDonald's a întâmpinat o serie de probleme, determinând închiderea unor locații și afectând comenzile online și cele prin aplicații în întreaga lume, inclusiv în Statele Unite, Australia, Japonia, Hong Kong și Marea Britanie.
La ora 07.00 în România, McDonald's a întâmpinat o defecțiune a sistemului tehnologic global, care a fost rapid identificată și soluționată, a declarat Brian Rice, directorul global de informații, într-o declarație postată pe site-ul companiei.
Probleme la restaurantele McDonald's din întreaga lume
"Multe piețe sunt din nou online, iar restul sunt în curs de revenire", a spus Brian Rice. "Această problemă nu a fost cauzată în mod direct de un eveniment de securitate cibernetică. Mai degrabă, a fost cauzată de un furnizor terț în timpul unei schimbări de configurație".
Înainte, un angajat de la un McDonald's din New York a informat CNN-ul că sistemul IT al restaurantului s-a blocat în jurul orei 01.00 și a revenit la normal în jurul orei 05.00.
Între timp, reprezentanții restaurantelor de tip fast-food din Japonia au declarat într-o postare pe X vineri: "Multe magazine din întreaga țară au suspendat temporar operațiunile".
Un angajat din Marea Britanie a menționat că sistemul a fost întrerupt între orele șase și șapte dimineața, ora locală. Astfel, personalul a fost nevoit să preia comenzile direct și să comunice bucătarilor ce să prepare.
Un purtător de cuvânt al McDonald's Australia a declarat pentru CNN că restaurantele sale din întreaga țară au fost afectate de întrerupere.
Probleme la sistem și în Honk Kong și Taiwan
"Din cauza unei defecțiuni a sistemului informatic, chioșcurile de comandă mobilă și de autocomandă nu funcționează. Vă rugăm să comandați direct la tejgheaua restaurantului", a precizat McDonald's Honk Kong.
"Sistemul este în curs de întreținere. Serviciile de comandă online și telefonică sunt suspendate temporar", a transmis și lanțul de restaurante din Taiwan.
Lanțul de restaurante fast-food a dat asigurări că investighează situația și că face reparațiile necesare la sistem.
McDonald's, în declin odată cu războiul din Orientul Mijlociu
Problema recentă se adaugă unei perioade delicate pentru lanțul de restaurante. În timpul ultimei raportări a rezultatelor lunare, compania a subliniat că războiului din Orientul Mijlociu îi afectează activitatea și este posibil să continue să o facă.
La fel ca și alte branduri americane, McDonald's a fost expus la boicoturi în diverse piețe din regiune.
CEO-ul Christopher Kempczinski a menționat că lanțul de restaurante a resimțit, de asemenea, o scădere a vânzărilor în alte țări cu majoritate musulmană, cum ar fi Malaezia și Indonezia, potrivit CNN.